
Deres ref.: 25/16990 - 20
Vår ref.: Prosjekt Terneveien 1 AS
Uttalelse til klage på endringsvedtak - gbnr. 63/466 - Bjørn Farmanns gate 35 A, 35B og 35C
Vi viser til kommunens brev av 04.06.2026 om mottatt klage fra Geir Olav Fragell på endringsvedtak av 21.05.2026. Prosjekt Terneveien 1 AS inngir med dette uttalelse til klagen.
Tiltakshaver har gjennomgått klagen, og finner ikke grunnlag for å kritisere kommunens vurderinger eller konklusjon i endringsvedtaket. Etter vårt syn bygger vedtaket, slik det nå lyder, på korrekt rettsanvendelse, forsvarlig saksbehandling og en balansert skjønnsutøvelse innenfor plan- og bygningslovens rammer.
Klagen fremstår i hovedsak som en videreføring av den tidligere klagen på rammetillatelsen og dispensasjonen. Anførsler om kommuneplan, antall boenheter, utnyttelse, plankrav, tilpasning, uterom, sykkelparkering, takterrasser, trafikk, skolevei, adkomst og behov for befaring/kontroll er allerede behandlet. Det vises til tiltakshavers tilsvar av 15.12.2025 og til kommunens konkrete vurderinger i endringsvedtaket, hvor rammetillatelsen opprettholdes.
Når det gjelder de momentene som er særskilt fremhevet i den nye klagen, bemerkes følgende:
Avkjøringstillatelse og trafikkforhold
Kommunen endret vedtaket ved å stille vilkår om at avkjøringstillatelse etter veglova må foreligge før igangsettingstillatelse kan gis. 
Etter endringsvedtaket er det søkt om og gitt avkjøringstillatelse. Vedtak av 05.06.2026 tillater eksisterende avkjørsel fra kommunal vei til eiendommen 63/466 benyttet i forbindelse med etablering av tre kjedehus. Kommunens veimyndighet har dermed behandlet økt bruk av avkjørselen, og det er stilt vilkår om tilfredsstillende trafikksikkerhet, tilstrekkelige siktforhold og adgang for kommunen til å kreve nødvendige tiltak dersom økt trafikk medfører behov for oppgradering. Forholdene klageren anfører om avkjørsel og trafikksikkerhet er dermed ivaretatt av rett myndighet.
Eventuelle spørsmål knyttet til kapasitet, vedlikehold og utvidet bruk av den private veien er privatrettslige forhold. Også dette er uttrykkelig presisert i avkjøringstillatelsen.
Renovasjon og vinterdrift
Anførselen om renovasjon og avfallsbeholdere er, slik vi ser det, et nytt moment i klagen. Dette er likevel et praktisk driftsforhold ved normal boligbruk, og ikke et forhold som tilsier omgjøring av rammetillatelsen eller dispensasjonen. Avfallsbeholdere kan håndteres innenfor rammen av ordinære kommunale renovasjonsrutiner. Det er ikke dokumentert at tiltaket ikke kan betjenes på forsvarlig måte, eller at renovasjon vil gi varige eller uakseptable konsekvenser for adkomst, fremkommelighet eller trafikksikkerhet.
Klagerens henvisning til vinterforhold og snøopplag endrer heller ikke dette. Vinterdrift, brøyting og midlertidige forhold ved avfallsinnsamling er påregnelige driftsforhold i eksisterende boligområder. Det fremlagte vinterbildet dokumenterer ikke at omsøkt tiltak ikke kan realiseres innenfor gjeldende krav.
Vann, avløp og overvann
Klagen anfører også at økt belastning på vann-, avløps- og overvannssystemene ikke er tilstrekkelig vurdert. Overvann har imidlertid vært et tema i saken, og kommunen har uttrykkelig stilt vilkår om at plan for håndtering av overvann skal sendes inn sammen med søknad om igangsettingstillatelse. Dette er etter vårt syn en normal og tilstrekkelig måte å sikre teknisk prosjektering på i en rammetillatelse.
For øvrig fremstår anførselen om vann og avløp som udokumentert. Klagen viser ikke til konkrete kapasitetsproblemer eller forhold som tilsier at tiltaket ikke kan tilknyttes og gjennomføres i samsvar med gjeldende tekniske krav.
Forvaltningsloven § 17 og videre behandling
Klageren anfører at endringsvedtaket reiser spørsmål om utredningsplikten etter forvaltningsloven § 17. Vi er ikke enig i dette. Kommunen har vurdert klagen, identifisert et avgrenset forhold knyttet til avkjøringstillatelse og rettet dette ved vilkår i medhold av forvaltningsloven § 33. Når avkjøringstillatelse nå foreligger, er også dette vilkåret oppfylt.
At enkelte tekniske og praktiske detaljer avklares i forbindelse med søknad om igangsettingstillatelse, er ikke prematurt eller saksbehandlingsmessig betenkelig. Tvert imot er dette den ordinære fremgangsmåten i byggesaker hvor rammetillatelsen fastsetter rammene, og igangsettingstillatelsen sikrer nærmere teknisk dokumentasjon før arbeidene starter.
Samlet vurdering
Samlet sett bringer den nye klagen ikke frem forhold som tilsier omgjøring av endringsvedtaket. De tidligere anførslene er allerede vurdert av kommunen, og de nye momentene knyttet til renovasjon, vinterdrift og vann/avløp/overvann gir ikke grunnlag for å tilsidesette et vedtak som er faglig og rettslig forsvarlig begrunnet.
På denne bakgrunn anmodes det om at klagen ikke tas til følge.
Med vennlig hilsen
Prosjekt Terneveien 1 AS
Paul Thorstein Vikse

